जालंधर(पुनीत डोगरा): मशीनरी को समय-समय पर रिपेयर व अपग्रेड करने के साथ-साथ कंडम घोषित करने की आवश्यकता होती है लेकिन वायुसेना में अभी भी 40-50 साल पुराने विमान हैं जोकि आसमान मेें मौत की घंटी साबित हो रहे हैं। 2007 से 2015 तक 8 सालों में वायुसेना के 45 मिग क्रैश हो चुके हैं। अपग्रेड न होने के कारण पुराने पड़ चुके मिग विमान लगातार हादसों के शिकार हो रहे हैं। इन विमानों को वायुसेना से हटाने की प्रक्रिया में हो रही देरी भी इसके लिए जिम्मेदार है। पहले इन विमानों को 2015 तक हटाने की योजना थी लेकिन नए विमानों के अधिग्रहण में देरी के कारण यह अवधि 2017 की गई लेकिन अभी भी 150 से अधिक विमानों का इस्तेमाल भारतीय वायुसेना कर रही है जोकि 40-50 साल पुराने हैं। सूत्रों के अनुसार इनमें से काफी विमान हैं जिन्हें बीच-बीच में अपग्रेड किया गया है, किन्तु यह कार्य हिन्दुस्तान एयरोनॉटिक्स लिमिटेड ने अपने संसाधनों से किया है। इसके लिए उपयुक्त कलपुर्जों की प्राप्ति रूस से नहीं हो रही है, इसलिए अपग्रेड करना भी ज्यादा प्रभावी नहीं हुआ है। रक्षा मंत्रालय की रिपोर्ट भी इस बात की पुष्टि करती है।